Hekk kif daħal fit-tieni jum tiegħu l-ġuri ta’ George Xuereb li huwa akkużat b’kompliċità f’attentat ta’ hold-up li seħħ fis-27 ta’ Marzu tal-1996, fuq il-bank tal-Mid-Med – illum HSBC – f’St Andrews, xehdu żewġ Pulizija li dakinhar kienu strumentali biex is-serqa tieqaf u l-ħallelin jaħarbu minn fuq il-post. Edward Falzon li dak iż-żmien kien kuntistabbli, u illum m’għadux membru tal-Korp tal-Pulizija u Emmanuel Cilia, xehdu li kienu l-ħallelin li sparaw l-ewwel fuqhom u mhux huma. Qalu li dak in-nhar kienu f’pompa tal-petrol ħdejn il-bank biex jonfħu t-tyre tal-karozza. Ħin minnhom irrealizzaw li kien hemm hold-up u innotaw vann abjad fil-ġenb tat-triq li ma kien hemm ħadd fih. Dak il-ħin ħarġu tlieta ħallellin mill-bank li kienu lebsin il-boiler suits u kellhom balaklava. Wieħed daħal fil-vann u wieħed mit-tnejn l-oħra ppuntalu revolver u spara.